/* KOM/2010/0458 v konečnom znení */ SPRÁVA KOMISIE RADE A EURÓPSKEMU PARLAMENTU o činnosti Európskej rady pre výskum a realizáciu cieľov stanovených v osobitnom programe „Myšlienky“ v roku 2009





[pic] | EURÓPSKA KOMISIA | Brusel, 3.9.2010 KOM(2010) 458 v konečnom znení SPRÁVA KOMISIE RADE A EURÓPSKEMU PARLAMENTU o činnosti Európskej rady pre výskum a realizáciu cieľov stanovených v osobitnom programe „Myšlienky“ v roku 2009 (Text s významom pre EHP) ÚVOD A PRÁVNY ZÁKLAD Európska rada pre výskum ( European Research Council , ERC), zriadená rozhodnutím Komisie[1] v roku 2007, vykonáva osobitný program „Myšlienky“ v rámci Siedmeho rámcového programu (7. RP). ERC pozostáva z nezávislej vedeckej rady podporovanej špecializovanou vykonávacou štruktúrou V roku 2007 bola v rámci všeobecného režimu výkonných agentúr[2] zriadená výkonná agentúra ERC ( ERC Executive Agency , ERCEA)[3] s cieľom prevziať od Komisie úlohu špecializovanej vykonávacej štruktúry. Zodpovednosť za vykonávanie programu „Myšlienky“ a podporu vedeckej rady bola prenesená právnym aktom o delegovaní na ERCEA[4] a v júli 2009 bola ERCEA udelená autonómia. Ďalším významným medzníkom v roku 2009 bolo „Preskúmanie štruktúr a mechanizmov“ ERC, nezávislé posúdenie niektorých kľúčových aspektov ERC, v rámci ktorého sa zohľadnili skúsenosti, ktoré táto organizácia získala od svojho vzniku. V súlade s článkom 4. ods. 4 a prílohou I k rozhodnutiu Rady o osobitnom programe „Myšlienky“ táto výročná správa, ktorú v spolupráci s vedeckou radou ERC vypracovala Komisia, obsahuje posúdenie činností ERC a dosahovania jej cieľov v roku 2009. Uznáva sa v nej príspevok ERCEA. OTÁZKY STRATÉGIE Vedecká rada je zodpovedná za stanovenie vedeckej stratégie ERC a pripravuje každoročný pracovný program „Myšlienky“. Schémy financovania Zámerom vedeckej rady bolo definovať jasnú a stabilnú predstavu výskumných činností ERC prostredníctvom dvoch grantových schém vo všetkých oblastiach výskumu. - Granty ERC pre začínajúcich nezávislých výskumných pracovníkov ( ERC Starting Grants , „granty StG“): Určené na podporu výskumných pracovníkov, ktorí nedávno dosiahli titul Ph.D., pri dosahovaní nezávislosti, - Granty ERC pre skúsených výskumných pracovníkov ( ERC Advanced Grants , „granty AdG“): Určené na najlepšie výsledky výskumu, ktoré dosiahli skúsení výskumní pracovníci pôsobiaci v Európe. Pracovný program na rok 2010 pre osobitný program „Myšlienky“ Pracovný program na rok 2010 pre osobitný program „Myšlienky“[5] vypracovala vedecká rada 2. 4. 2009 a následne prijala Komisia 29. júla 2009. Pracovný program na rok 2010 nepriniesol nijaké zásadné zmeny v stratégii, aj keď grantové schémy boli upravené na základe získaných skúseností. S cieľom zabezpečiť vhodnejšie posudzovanie oboch podskupín, ktoré spolu súťažia o granty StG (t. j. začínajúci výskumní pracovníci v ranej fáze prechodu k nezávislosti v oblasti výskumu, výskumní pracovníci vo fáze konsolidácie výskumnej činnosti alebo tím) vedecká rada rozšírila podmienky spôsobilosti tak, aby bolo možné uchádzať sa o grant v rozmedzí 2 – 10 rokov po dosiahnutí titulu Ph.D.: Tento krok bol možný aj vďaka výraznému posilneniu rozpočtu na rok 2010. V rámci tohto rozšírenia podmienok spôsobilosti sa začínajúci výskumní pracovníci v priebehu hodnotenia ďalej rozdeľujú na dva hlavné prúdy, a síce na žiadateľov, ktorí dosiahli titul najmenej 2 roky a najviac 6 rokov pred zverejnením výzvy na podávanie žiadostí (vo všeobecnosti nazývaných „začiatočníci“) a žiadateľov, ktorí dosiahli tento titul viac ako 6 rokov, ale nie viac ako 10 rokov pred zverejnením tejto výzvy (vo všeobecnosti nazývaných „konsolidátori“). Aby sa zabezpečila porovnateľná miera úspešnosti medzi „začiatočníkmi“ a „konsolidátormi“ bol orientačný rozpočet každej skupiny rozdelený pomerne k rozpočtovým požiadavkám návrhov predložených týmito dvoma kategóriami žiadateľov. Medzi ostatné úpravy patrilo ďalšie zjednodušenie pravidiel pre opätovné podávanie žiadostí a viacnásobné žiadosti a zavedenie opatrení na zvýšenie príťažlivosti EÚ a pridružených krajín pre výskumných pracovníkov s trvalým pobytom v tretích krajinách, ako aj na ďalšie podnietenie účasti žien vo výskume. Výskumným pracovníkom z tretích krajín sa majú poskytnúť dodatočné finančné prostriedky na povzbudenie a pomoc pri usadzovaní v Európe a budú sa starostlivejšie zvažovať aj predchádzajúce prerušenia odbornej činnosti a nekonvenčné kariérne postupy v očakávaní, že sa tým podnieti vyššia účasť vedkýň. Metodika odborného preskúmania ERC využíva štruktúru komisií pre odborné preskúmanie na vysokej úrovni vybraných vedeckou radou a tvorených vedeckými pracovníkmi, inžiniermi a akademickými pracovníkmi tak z EÚ, ako aj z oblastí mimo nej. Tieto komisie pokrývajú všetky výskumné disciplíny a organizujú sa pre granty AdG aj StG v rámci troch hlavných výskumných oblastí: Fyzikálne vedy a inžinierstvo (PE), biologické vedy (LS) a spoločenské a humanitné vedy (SH). VYKONÁVANIE PROGRAMU Boli plne vykonané záväzky vo výške viac ako 794 861 770 EUR a platby vo výške viac ako 221 422 331,50 EUR, čo predstavuje 100 % prevádzkových prostriedkov SP „Myšlienky“ na rok 2009. Granty Počnúc pracovným programom na rok 2008 prebiehajú výzvy ERC formou jednostupňového procesu spracovania žiadostí, pri ktorom sa od uchádzačov vyžaduje, aby predložili kompletný návrh, a dvojstupňového hodnotenia[6]. Granty sa udeľujú najlepším návrhom v závislosti od dostupných rozpočtových prostriedkov. Ponuka sa robí na základe samotného návrhu a finančných prostriedkov odporúčaných v odbornom preskúmaní. Granty ERC pre začínajúcich Výzva ERC StG na rok 2009 bola zverejnená v júli 2008 s lehotou na podávanie prihlášok v jeseni 2008 a s orientačným rozpočtom vo výške 295,8 milióna EUR. Spolu bolo doručených 2 503 návrhov s takýmto rozložením podľa oblastí: 1 112 v oblasti fyzikálnych vied a inžinierstva, 927 v oblasti biologických vied a 464 v oblasti spoločenských a humanitných vied. S celkovým rozpočtom zvýšeným na 325 miliónov vďaka príspevkom pridružených krajín 7. RP bolo možné financovať 242 návrhov[7]. Výzva ERC StG na rok 2010 bola zverejnená v decembri 2009 s lehotami na podávanie prihlášok medzi októbrom a decembrom 2009 a s orientačným rozpočtom vo výške 528 milióna EUR. Spolu bolo prijatých 2 873 návrhov s takýmto rozložením podľa oblastí: 1 205 v oblasti fyzikálnych vied a inžinierstva, 1 029 v oblasti biologických vied a 639 v oblasti spoločenských a humanitných vied[8]. Granty ERC pre skúsených výskumných pracovníkov Spolu 282 žiadostí predložených v rámci výzvy ERC StG na rok 2008 bolo financovaných z konečného rozpočtu vo výške 553 miliónov EUR vrátane príspevkov pridružených krajín 7. RP[9]. Výzva ERC AdG na rok 2009 bola zverejnená v novembri 2008 s lehotou na podávanie prihlášok na jar 2009 a s orientačným rozpočtom vo výške 489,5 milióna EUR. Keďže sa očakával veľký záujem, vedecká rada rozhodla, aby sa prvé dve výzvy ERC AdG (na rok 2008 a 2009) spojili. Z tohto dôvodu sa v pracovnom programe „Myšlienky“ na rok 2008 konštatuje, že nijaký žiadateľ nesmie byť spojený s viac ako jedným návrhom v rámci jednej výzvy. Výzva na rok 2009 napriek tomu upútala 1 583 záujemcov a z tohto počtu podaných prihlášok bolo predbežne 236 prihlášok vybraných na financovanie. Ďalšie návrhy budú prípadne financované podľa toho, či budú k dispozícii príspevky pridružených krajín 7. RP. Výzva ERC StG na rok 2010 bola zverejnená v októbri 2009 s lehotami na podávanie prihlášok medzi februárom a aprílom 2010 a s orientačným rozpočtom vo výške 590 milióna EUR. Informácia o tejto výzve bude k dispozícii vo výročnej správe Komisie za rok 2010. Programový výbor Programový výbor[10] osobitného programu „Myšlienky“ slúži okrem plnenia formálnych povinností aj ako významná komunikačná sieť spájajúca členské štáty a pridružené krajiny 7. RP s vedeckým výborom, generálnym tajomníkom ERC a Komisiou. V roku 2009 sa zasadnutia tohto výboru konali 23. 4. a 30. 9. Etické hodnotenie Externá skupina pre etické hodnotenie skontrolovala 133 z projektov vybraných na financovanie v rámci výzvy ERC StG na rok 2009 a 42 z nich podrobila úplnému etickému hodnoteniu. Všetky projekty okrem jedného boli v rámci hodnotenia schválené[11]. V rámci výzvy ERC AdG na rok 2009 bolo 146 návrhov vybraných na etické hodnotenie, pri ktorom bolo 49 návrhov určených na úplné etické hodnotenie a pri 78 návrhoch sa požadovalo len ich schválenie vnútroštátnymi orgánmi. Úplné etické hodnotenie organizovala ERCEA, pričom výnimku tvorilo 19 návrhov, ktoré si vyžadovali invazívne metódy pri skúmaní ľudských subjektov – zväčša detí – a primátov okrem človeka a ktoré preto boli s prihliadnutím na ich citlivú povahu predložené Komisii. Nápravné opatrenia Konfigurácia výboru pre nápravné opatrenia programu „Myšlienky“[12] prerokovala 85 žiadostí o nápravné opatrenie v súvislosti s návrhmi predloženými v rámci výzvy ERC StG na rok 2009 a 74 žiadostí týkajúcich sa výzvy ERC AdG na rok 2009, čo predstavovalo zhruba 3,5 % a 4,5 % návrhov predložených v rámci každej výzvy. Výbor pre nápravné opatrenia dospel k záveru, že 10 žiadostí podaných v rámci výzvy ERC StG na rok 2009 si zaslúžilo hodnotenie alebo prehodnotenie. V jednom takom prípade, týkajúcom sa vybraného projektu, sa zmenilo predchádzajúce rozhodnutie týkajúce sa výšky finančného príspevku. Rozhodnutia týkajúce sa žiadostí o nápravné opatrenia v rámci výzvy ERC AdG na rok 2009 neboli ku koncu roka finalizované. Komunikácia ERC sa zúčastňovala na celom rade akcií zaujímavých pre vedeckú komunitu a vypracovala a rozširovala propagačný materiál. Zasadnutia Dňa 13. 3. 2009 sa v Istanbule konala konferencia venovaná výlučne ERC a súbežne s ňou sa tam konalo aj zasadnutie vedeckej rady[13]. Na konferencii odzneli príspevky zástupcov ERC, tureckej vlády a miestnej výskumnej komunity, ako aj držiteľov grantov ERC a zainteresovaných strán. ERC zohrala rozhodujúcu a viditeľnú úlohu na konferencii Research Connection (7. – 8. 5. 2009) organizovanej Komisiou v Prahe počas českého predsedníctva EÚ. ERC sa zúčastnila aj na 58. zasadnutí laureátov Nobelovej ceny v Lindau (28. 6. – 3. 7.), na akcii Source Event, na veľtrhu vedeckej kariéry, ktorý sa konal v Londýne (25. 9.), a na prvom veľtrhu kariéry v európskom výskume, ktorý sa konal v Berlíne (4. 12.). Inauguračná akcia ERCEA – Budúcnosť sa začína dnes – sa konala v septembri 2009 pri príležitosti udelenia autonómie agentúre a jej usídlenia v nových priestoroch. Konalo sa niekoľko informačných dní pre zainteresované strany. Mnohé z nich organizovala sieť národných kontaktných miest. Akcie sa konali v celej EÚ i v pridružených krajinách 7. RP. Okrem iného sa konali v mestách v Dánsku, Maďarsku, Írsku, Taliansku, Luxembursku, Holandsku, Portugalsku, Srbsku, Švédsku, Spojenom kráľovstve a v Nórsku. ERC sa usilovala aj o svoje zviditeľnenie v USA prostredníctvom účasti na veľtrhu európskej kariéry v Bostone, na výročnom zasadnutí Amerického združenia pre rozvoj vedy ( American Association for the Advancement of Science , AAAS) v Chicagu a na medzinárodnom veľtrhu kariéry v San Franciscu. Publikácie Bola zverejnená druhá výročná správa ERC pripravená pod záštitou vedeckej rady a obsahujúca prehľad aktivít a dosiahnutých výsledkov ERC. Zaoberala sa predovšetkým perspektívami a očakávaniami zodpovedných riešiteľov financovaných projektov. Medzi tlačené publikácie patrili aj letáky, prehľady, brožúry a plagáty, ktoré sa ešte vždy široko distribuujú v rámci vytvárania povedomia o ERC a jej práci. Bolo pripravené video venované stratégii, poslaniu a financovaniu ERC prostredníctvom grantov ERC pre začínajúcich a očakáva sa jeho široká distribúcia. Aktualizované informácie sú k dispozícii aj na webovej stránke ERC[14] a na európskom portáli o výskume a vývoji CORDIS[15]. Monitorovanie, posudzovanie a hodnotenie osobitného programu „Myšlienky“ V roku 2009 sa aj naďalej využívala už skôr vyvinutá stratégia a rámec pre monitorovanie, posudzovanie a hodnotenie ERC. V roku 2008 boli vybrané dva návrhy na koordináciu a podporné akcie ( Co-ordination and Support Actions , CSA). Jeden analyzoval vplyv programu na výskumných pracovníkov, výskumné organizácie, financujúce inštitúcie a politické štruktúry, druhý na rozvoj kariéry, hostiteľské inštitúcie, výskumné štruktúry a výstupy výskumu. Po analýze týchto výsledkov bolo v novembri 2009 zverejnené druhé kolo výzev na CSA, ktoré sa zameralo na „medzery“ v témach a oblastiach záujmu, z ktorých neboli v rámci predchádzajúcej výzvy vybrané nijaké návrhy. Prvé výsledky sa očakávajú do konca roku 2010. Ďalšia CSA, výzva na ktorú bola zverejnená v roku 2008, poskytuje podporu predsedovi a podpredsedovi vedeckej rady v mieste ich práce. ŠTRUKTÚRY A MECHANIZMY EURÓPSKEJ RADY PRE VÝSKUM Vedecká rada V priebehu roku 2009 sa vedecká rada zišla na piatich plenárnych zasadnutiach v rámci rôznych akcií v členských štátoch a pridružených krajinách 7. RP, aby v týchto krajinách propagovala ERC a osobitný program „Myšlienky“ a upriamila pozornosť na miestnu vedeckú a výskumnú komunitu. V roku 2009 sa vedecká rada zišla dvakrát v Bruseli (27. – 29. 4. a 12. – 14. 10.) a raz v Istanbule (10. – 12. 3.), Varšave (29. 6. – 1. 7.) a Rehovote v Izraeli (14. – 16. 12.). Rada ERC, ustanovená vedeckou radou s cieľom plánovať zasadnutia vedeckej rady a spolupracovať s ERCEA, sa v priebehu roka stretla päťkrát. Menovanie nových členov Komisia v roku 2008 vytvorila „identifikačný výbor“[16], ktorého cieľom je identifikovať nových členov, ktorí by mohli obsadiť uvoľnené miesta vo vedeckej rade, a odporučiť metódu nahrádzania členov v budúcnosti[17]. Výbor predložil Komisii svoje návrhy v januári 2009 po konzultáciách s vedeckou komunitou[18]. Na základe návrhov tohto výboru Komisia nominovala prof. dr. Sierda A.P.L. Cloetingha (VU Amsterdam), prof. Carlosa M. Duarteho (Španielska rada pre vedecký výskum, CSIC) a prof. Henriettu L. Mooreovú (Univerzita Cambridge) na nových členov vedeckej rady[19]. Pokiaľ ide o budúce menovania, výbor navrhol, aby sa približne jedna tretina vedeckej rady obnovovala každé dva roky (to znamená, že riadne funkčné obdobie výboru je šesť rokov a možno ho predĺžiť) a aby sa vytvoril identifikačný výbor ako stály výbor na identifikáciu nových členov, ktorí by mohli obsadiť miesta, len čo sa uvoľnia. Generálny tajomník ERC 30. júna sa skončilo funkčné obdobie prvého generálneho tajomníka ERC prof. Ernsta Ludwiga Winnackera. Na jeho miesto bol menovaný prof. Andreu Mas-Colell, profesor ekonomiky na univerzite Pompeu Fabra v Barcelone a predseda Barcelona Graduate School of Economics, s mandátom do decembra 2011[20]. Generálny tajomník ERC pôsobí v rámci vedeckej rady, zodpovedá za účinné udržiavanie kontaktov medzi vedeckou radou, Komisiou a agentúrou ERCEA a sleduje, či ERCEA účinne implementuje stratégie a stanoviská prijaté vedeckou radou. Výkonná agentúra ERC Administratívna autonómia bola ERCEA udelená 15. 7. 2009. Činnosť agentúry sa oficiálne začala v jej nových priestoroch v Bruseli 24. 9. na akcii „ ERC – Budúcnosť sa začína dnes “, na ktorej vystúpili s príhovormi dr. Tobias Krantz (švédsky minister pre vysokoškolské vzdelávanie a výskum, zastupujúci predsedníctvo EÚ), Janez Potočnik (európsky komisár pre vedu a výskum), poslanec Európskeho parlamentu Herbert Reul (predseda výboru ITRE EP), prof. Fotis C. Kafatos (predseda ERC a jej vedeckej rady) a dr. Jack Metthey (dočasný riaditeľ agentúry ERCEA a riaditeľ pôsobiaci v Komisii). Na akcii sa zúčastnili aj pozvané zainteresované strany a zamestnanci agentúry ERCEA. Od júla 2009 zodpovedá ERCEA za všetky stránky administratívneho vykonávania a realizácie programu podľa ustanovení v pracovnom programe. Na činnosť agentúry ERCEA dozerá riadiaci výbor menovaný Komisiou a tvorený tromi úradníkmi Komisie, jedným členom vedeckej rady a nezávislým vedeckým pracovníkom; Generálny tajomník ERC je pozorovateľom. V roku 2009 zvolal riadiaci výbor štyri zasadnutia a prijal rozhodnutia týkajúce sa ročného pracovného programu a rozpočtu agentúry ERCEA, jej organizačnej štruktúry a dátumu nadobudnutia autonómie. Riaditeľ agentúry ERCEA riadiacemu výboru na každom jeho zasadnutí predložil podrobnú správu o pokroku. Zamestnanci agentúry ERCEA Miera prijímania nových zamestnancov a ujímania sa funkcií sa v roku 2009 v porovnaní s predchádzajúcim rokom výrazne zvýšila. Bolo prijatých 201 nových zamestnancov, čím sa celkový počet zamestnancov agentúry ERCEA zvýšil na 262, čiže v porovnaní s rokom 2008 na štvornásobok. Pokiaľ ide o vedenie agentúry ERCEA, obsadených je už 13 zo 16 miest. Popri výbere a nábore nových pracovníkov sa agentúra ERCEA v roku 2009 zaoberala aj konsolidáciou a rozvojom svojich ľudských zdrojov. Riadiaci výbor predovšetkým prijal vykonávacie pravidlá týkajúce sa riadenia zamestnancov. Memorandum o porozumení Komisia a agentúra ERCEA podpísali v júli 2009 MoU v súlade s článkom 4 ods. 3 právneho aktu o delegovaní. Cieľom je stanoviť podmienky pre každodennú interakciu medzi materským GR a agentúrou ERCEA pri vykonávaní osobitného programu „Myšlienky“. Preskúmanie štruktúr a mechanizmov Proces preskúmania V prílohe I k rozhodnutiu Rady o osobitnom programe „Myšlienky“ sa vyžaduje, aby sa uskutočnilo aj „nezávislé preskúmanie štruktúr a mechanizmov ERC na základe kritérií vedeckej excelentnosti, nezávislosti, efektívnosti a transparentnosti a za plnohodnotnej účasti vedeckej rady“[21]. Toto preskúmanie sa vykonávalo od februára do júla 2009. Vedecká rada ERC sa do preskúmania plne zapojila a v zásade súhlasila s postupmi, ktoré komisia vykonávajúca preskúmanie nakoniec zvolila. Komisia, vedecká rada a európske výskumné organizácie[22] predložili komisii vykonávajúcej preskúmanie písomné podklady a dokumentáciu. Prebehli vypočutia s úradníkmi Komisie (z GR pre výskum, GR pre rozpočet a z právnej služby Komisie), s členmi vedeckej rady (predsedom, podpredsedami a generálnym tajomníkom) a s predsedom asociácie EUROHORCS (Európske združenie vedúcich pracovníkov organizácií zaoberajúcich sa financovaním výskumu a výskumom). Bol pripravený online dotazník venovaný špecificky hodnoteniu v rámci odborného preskúmania pre žiadateľov, členov komisie a posudzovateľov, pričom proces riadil a výsledky analyzoval Európsky univerzitný inštitút. Výsledky preskúmania Komisia zverejnila svoju správu v júli[23]. Konštatovalo sa v nej, že celkove ERC prekonala „všetky očakávania“ a jej vytvorenie bolo medzníkom v európskom výskume, že vo všeobecnosti dodržiavala svoj vytýčený cieľ, ktorým bola akademická sloboda, excelentnosť a zásluhy, a že mala aj „pozitívy vedľajší účinok“ na niektoré európske vnútroštátne výskumné systémy. Komisia vykonávajúca preskúmanie však identifikovala niektoré konkrétne problémy týkajúce sa pravidiel a postupov uplatňovaných v riadení ERC, ktoré neboli plne prispôsobené poslaniu ERC, ktorým je financovanie hraničného výskumu. Tieto problémy treba vyriešiť, aby sa zaistila dlhodobá udržateľnosť ERC. Finančné pravidlá sú „ťažkopádne“ a sú založené skôr na prevencii rizika podvodu či zlého riadenia než na dôvere. Medzi okamžité opatrenia odporúčané v preskúmaní patrí zjednotenie a integrácia riadiacich štruktúr, konkrétne spojenie funkcií generálneho tajomníka ERC a riaditeľa agentúry ERCEA, prispôsobenie politiky financovania hraničnému výskumu, vytvorenie stálych výborov pre celý rad otázok, prijatie nových a zjednotených postupov pre osoby vykonávajúce preskúmanie a členov komisie, zvýšenie transparentnosti, finančná kompenzácia pre členov vedeckej rady a uľahčenie náboru vedcov do agentúry ERCEA. Komisia vykonávajúca preskúmanie tiež volala po zmene grantov založených na kvázi-zmluvných podmienkach na „granty na podporu“ vyplácané formou jednorazovej sumy, čo by prinieslo držiteľom grantov flexibilitu pri rozhodovaní o smere prebiehajúceho výskumu. Boli navrhnuté jednoduchšie postupy pri menovaní odborníkov pre procese odborného preskúmania a ich riadení. Komisia vykonávajúca preskúmanie na záver schválila návrh identifikačného výboru na menovanie nových členov vedeckej rady[24] a pre väčšiu transparentnosť navrhla, aby sa zápisy z rokovaní vedeckej rady zverejňovali. Po posúdení príležitostí a potenciálnych rizík spojených s týmito dvoma druhmi štruktúry sa v preskúmaní konštatuje, že zatiaľ čo model výkonnej agentúry vo svojej súčasnej štandardnej podobe zahŕňa niekoľko obmedzení, ťažkosti a riziká spojené s prechodom na novú štruktúru založenú na článku 187 ZFEÚ[25] vrátane možnosti politického zasahovania do vedeckej nezávislosti ERC by neboli dostatočným dôvodom na zmenu štruktúry, a to minimálne dovtedy, kým sa nevyčerpajú možnosti rozvoja a úpravy agentúry ERCEA s cieľom dosiahnuť ambície ERC. Komisia vykonávajúca preskúmanie odporúča uskutočniť ďalšie nezávislé preskúmanie o dva roky. Reakcia vedeckej rady na preskúmanie Vedecká rada vydala reakciu na preskúmanie, v ktorej komentovala jednotlivé odporúčania.[26] Vedecká rada venovala mimoriadnu pozornosť návrhom na úpravu administratívneho režimu s cieľom lepšieho napĺňania poslania ERC a potrebe ďalej zvažovať jej právnu štruktúru. Reakcia Komisie na preskúmanie a následné opatrenia Ako reakciu na preskúmanie vydala Komisia v októbri 2009 oznámenie[27]. Komisia v ňom vytýčila stratégiu a navrhla opatrenia pre ďalšiu fázu ERC, pričom vychádzala z odporúčaní uvedených v správe komisie vykonávajúcej preskúmanie ERC. Medzi tieto opatrenia patrí: obsadenie pozície riaditeľa agentúry ERCEA vynikajúcim vedcom so solídnymi administratívnymi skúsenosťami, integrovanie komunikačnej stratégie ERC s cieľom stanoviť jasnú víziu, dosiahnutie dokonalého pokrytia, zvýšenie transparentnosti, zníženie rizika konfliktu záujmov, ujasnenie úlohy agentúry ERCEA a vedeckej rady a preskúmanie možnosti ponúknutia honorárov členom vedeckej rady zúčastňujúcim sa na jej plenárnych zasadnutiach (ako uznanie ich osobnej angažovanosti, najmä predsedu a podpredsedov). Komisia hodlá zriadiť aj stály nezávislý výbor na identifikovanie budúcich členov vedeckej rady s cieľom zabezpečiť postupné obnovovanie vedeckej rady. Strednodobé opatrenia navrhované v oznámení sa týkajú predovšetkým návrhov finančných a administratívnych postupov. Komisia využije príležitosť pri nadchádzajúcom preskúmaní finančného nariadenia po troch rokoch a preskúma, ako by sa dal rámec stanovený týmto nariadením lepšie prispôsobiť európskym politikám v tomto sektore a zjednodušiť v súlade s nedávno prijatým oznámením[28]. Komisia pokladá ERC za „učiacu sa organizáciu“ a pridŕža sa osobitného programu „Myšlienky“, v ktorom sa uvádza: „... Vykonávanie a riadenie činnosti sa bude priebežne skúmať a hodnotiť, aby sa zhodnotili jej výsledky a na základe skúseností prispôsobili a zlepšili postupy .“ ZÁVERY A VÝHľAD NA ROK 2010 Dvoma najdôležitejšími udalosťami, ktoré ERC zaznamenal v roku 2009, bolo udelení autonómie agentúre ERCEA a preskúmanie štruktúr a mechanizmov. V roku 2010 tento vývoj zaznamená ďalší pokrok. Medzi následné opatrenia po preskúmaní ERC bude patriť menovanie riaditeľa agentúry ERCEA; predpokladajú sa aj zmeny právnych predpisov zlepšujúce štruktúru a pôsobenie ERC vrátane riadenia nezávislých odborníkov v procese odborného preskúmania. Bude zriadený aj stály identifikačný výbor vzhľadom na predpokladanú potrebu obnovenia niektorých členov, ktorých prvé funkčné obdobie sa skončí vo februári 2011. Očakáva sa, že financovanie grantov ERC aj naďalej porastie a že v priebehu 7. RP porastie aj ročný rozpočet. Komisiu teší, že ERC sa medzi výskumnými pracovníkmi aj naďalej teší mimoriadnej obľube a že jej povesť ešte zlepšujú dosiahnuté výsledky. Je dosť pravdepodobné, že počet vysoko kvalitných návrhov sa zvýši, a ERC tak bude mať väčšie možnosti prispievať k európskym ambíciám týkajúcim sa dosiahnutia svetovej excelentnosti v oblasti výskumu, a tým aj k splneniu cieľa stratégie Európa 2020[29], ktorým je vývoj ekonomiky založený na vedomostiach a inovácii. Ciele aj hlavné smery budúcej štruktúry a mechanizmov financovania výskumu EÚ sa budú naďalej rozvíjať v hlavnej iniciatíve „Inovácia v Únii“ ohlásenej v oznámení „Európa 2020“, ktorá bude prezentovaná na jeseň 2010. [1] 2007/134/ES (Ú. v. EÚ L 57, 24.2.2007, s. 14). [2] Nariadenie Rady (ES) č. 58/2003 (Ú. v. ES L 11, 16.1.2003, s. 1). [3] 2008/37/ES (Ú. v. EÚ L 148, 12.1.2008, s. 15). [4] K(2008) 5694 (nezverejnené). [5] K(2009) 5928 z 29.7.2009, nezverejnené. [6] Pozri tiež 3.3. [7] Ďalší špičkoví výskumní pracovníci vybraní v druhej výzve ERC StG (tlačová správa vedeckej rady ERC, 29. 10. 2009). [8] Na základe tretej výzvy ERC StG bolo podaných celkove 2873 návrhov - Aktuality ERC z 18. 12. 2009 (http://erc.europa.eu/pdf/NewsRelease_StG3_submissions.pdf). [9] Správa o tejto výzve bola zahrnuté do výročnej správy Komisie za rok 2008 [KOM(2009)488 v konečnom znení]. [10] Článok 8 smernice Rady 2006/972/ES. [11] Tento jediný projekt, ktorý nebol schválený v rámci prvého hodnotenia, bol podrobený ďalšiemu hodnoteniu, ktoré koncom roka ešte prebiehalo. [12] Ú. v. EÚ L 391 a Ú. v. EÚ L 400 z 30.12.2006 (pravidlá ES a Euratom) s korigendom pre Euratom Ú. v. EÚ L 54 z 22. 2.2007, s. 4. [13] Pozri tiež 4.1. [14] http://erc.europa.eu/. [15] http://cordis.europa.eu/. [16] Tento výbor pozostával z predsedu, ktorým bol prof. Eero Vuorio (kancelár Univerzity v Turku), a členov, ktorými boli prof. Hélčne Ahrweiler (čestná rektorka a kancelárka Parížskej akadémie), prof. Zita Aušrelė Kučinskienė (dekanka Lekárskej fakulty na Univerzite vo Vilniuse) a prof. Arnold Schmidt (profesor na Viedenskej Technickej univerzite). [17] Informácie o správach vo výskume v EÚ: Vytvorenie identifikačného výboru ERC. Brusel 23. 9. 2008 (http://ec.europa.eu/research/index.cfm?pg=newsalert&lg=sk&year=2008&na=na-230908) [18] Identifikačný výbor. ERC Záverečná správa (19. 1. 2009). [19] Tlačová správa Európskej komisie. Menovanie nových členov vedeckého výboru ERC (27. 4. 2009). [20] Nový generálny tajomník ERC, tlačová správa z 2. 7. 2009 (http://erc.europa.eu/pdf/Press_release_New_SecGen_02_07_09.pdf). [21] Komisii predsedala Vaira Vike-Freiberga s lordom Sainsburym ako podpredsedom a týmito členmi: Yves Mény (ktorý bol aj spravodajcom komisie), Fiorella Kostoris Padoa Schioppa, Lars-Hendrik Röller a Elias Zerhouni, pričom komisia bola zriadená rozhodnutím Komisie K(2009) 1871. [22] Boli to: ALLEA ( All European Academies ), EARTO ( European Association of Research and Technology Organisations ), ESF (European Science Foundation), EUROHORCs (European Heads of Research Councils), EIRMA ( European Industrial Research Management Association ), BUSINESSEUROPE ( The Confederation of European Business ), EUA (European University Association), EASAC ( European Academies' Science Advisory Council ) and Academia Europaea. [23] Komisia vykonávajúca preskúmanie, Smerom k organizácii realizujúcej špičkový výskum na hraniciach súčasného poznania: preskúmanie štruktúr a mechanizmov Európskej rady pre výskum“ (23. 7. 2009). [24] Pozri 4.1. [25] Bývalý článok 171 Zmluvy o ES; „Únia môže zakladať spoločné podniky alebo iné štruktúry potrebné pre účinné vykonanie programov Únie v oblasti výskumných a pilotných programov a programov technologického rozvoja“. [26] Reakcia vedeckej rady ERC na správu o preskúmaní štruktúr a mechanizmov Európskej rady pre výskum „Smerom k organizácii realizujúcej špičkový výskum na hraniciach súčasného poznania“ (25/08/09) [27] (KOM(2009) 552 v konečnom znení). [28] KOM(2010) 187. [29] KOM(2010) 2020.